Isbjørnhamna

Isbjørnhamna er en polsk forskningsstasjon (Polska Stacja Polarna) ytterst i fjorden Hornsund på det sørlige Spitsbergen, Svalbard. Stasjonen ligger i Wedel Jarlsberg Land ved foten av isbreen Hansbreen der denne renner ut i fjorden, og umiddelbart sør for Skoddefjellet (513 - 736 m) - og et stykke øst for foten av Torbjørnsenfjellet (663 m).

Isbjørnhamna avgrenses i øst mot Hansbukta og Hansbreen av den langsmale Baranowskiodden med morene, og mot vest av den enda større Wilczekodden før neste bukt som er Rettkvalbogen. Landskapsmessig utgjør Isbjørnhamna og Hansbukta en nesten sammenhengende fjordbukt. 

Stedet hadde tidligere inntil 25-30 fastboende og var norsk postkontor mellom 1. februar 1990 og 20. september 2002 under navnet 9177 Hornsund. Stasjonen er i nyere tid base for 10-12 polske forskere.

Isbjørnhamna har en egen fyrlykt - Hornsund fyr - som er montert på bygningsmassen og driftes av forskningsstasjonen.

Historie
Her ble det i den norske fangstperioden i mellomkrigstiden oppført en fangststasjon i 1908 av svenske fangstmenn, og en norsk fangsthytte oppført 1919 av Anders Kvive Andersen på vegne av utrederen Johan Hagerup. A. K. Orvin besøkte hytta i august 1936 og da sto det et skilt som viste til Hagerup, og et som viste til det britiske gruveselskapet Northern Exploration Company.

Like ved hytta ligger en steinmur av ytterligere en hytte, og inne i bukta ligger også en russetuft etter den russiske pomorperioden (1800-tallet). Den russiske hytta var delvis bevart så sent som i 1950-årene.

Den polske forskningsstasjonen ble anlagt i 1957 - Det internasjonale geofysiske år. Stasjonens opprinnelige bygg ble brukt for overvintring av de norske fangstmennene Fredrik Rubach og Odd Ivar Ruud i andre halvdel av 1960-tallet.

Referanser

Eksterne lenker
 Stedets oppslag i Stadnamn på Svalbard (med kart) - Norsk polarinstitutt.
 Norsk fangststasjon, beskrivelse i Riksantikvarens kulturminnesøk.
 Stasjonens hjemmeside (engelsk)
 Mineralogisk studie av Isbjørnhamna fjellgruppe (engelsk)

Forskningsstasjoner
Bosetninger på Svalbard
Bukter på Svalbard
Norske fangststasjoner på Svalbard
Kulturminner på Svalbard
Wedel Jarlsberg Land